**IPI**  
  
Imperativus Pro Infinitivo  
=hitende foarm ynstee fan hiele tiidwurd (nammefoarm of doelfoarm), gebiedende wijs in plaats van hele werkwoord (infinitief)  
  
Resept: ferfang in sin mei in hiel tiidwurd troch in hitende sin (gebiedende zin);

**Type 1: njonkenskikkend (lykskikkend)**  
- de IPI is in ynkoarte ferzje fan de twadde sin yn in njonkenskikking fan twa (of mear) sinnen;

- de sinnen moatte gearlutsen wêze;

- de sinnen moatte ûnderwerp en persoansfoarm diele;  
- de sinnen moatte yn gronologyske folchoarder stean.

Foarbyld:  
Jan wol in âld autootsje keapje   
en  
~~Jan wol~~ dermei nei Spanje op fakânsje gean.  
  
-> Jan wol in âld autootsje keapje  
en  
gean dermei op fakânsje nei Spanje.

It ûnderwerp (do/jo/jim(me)/heit/mem/...) kin stean bliuwe yn in IPI-sin as:  
- de earste sin in advisearjend of warskôgjend (mar gjin befeljend of ferbiedend) tiidwurd hat;  
- de sin yn de notiid stiet.  
  
 Foarbylden:

Ik ried dy oan en keapje do in oar shirt.  
 Mem warskôget heit en doch heit foarsichtich.

**Type 2: ûnderskikkend**

- ferfangt in beknopte bysin dy't mei *om* begjint;

- de IPI kin net brûkt wurde as *om* ferplichte oanwêzich is en 'mei it doel om' betsjut.

Foarbyld:  
Ik ha gjin tiid   
om mei dy te praten.

-> Ik ha gjin tiid

en

praat mei dy.

Opdracht 1: meitsje njonkenskikkende IPI's fan dizze sinnen:  
a. Moarn wol de opnimmer delkomme en de meterstannen opskriuwe.  
b. Wy kinne it fleis wol by Dykstra helje en de griente by Bos bestelle.  
c. Ik wol gjin folders fan jim ûntfange en ik wol se alhielendal net op eigen kosten weromstjoere.  
d. Wy hearden har de doar iependwaan en de gong troch rinnen.  
  
Opdracht 2: meitsje ûnderskikkende IPI's fan dizze sinnen:  
a. It is gjin goed idee om him safolle taken te jaan.  
b. Kinst de famkes freegje om de boadskippen op te romjen?  
c. Wêrom hast eins gjin sin om mei te dwaan?  
d. Kinne jim ús helpe om de wein op te túgjen?  
  
Opdracht 3: wêrom kinst fan de ûndersteande sinnen gjin IPI meitsje?  
a. Se hie in boarmasine kocht om in gatsje yn 'e muorre te meitsjen.  
b. Jan wol in âld autootsje keapje om dermei op fakânsje te gean.  
c. Ik wol gjin folders fan jim ûntfange en ik kin se net weromstjoere.  
d. Wy kinne gjin poeiermolke meitsje en ek gjin kofjesette.  
  
Opdracht 4: kin der yn de folgjende IPI-sinnen in ûnderwerp stean?  
a. Ik advisearje dy en nim (do) dyn eigen boeken mei.  
b. Ik advisearre dy en nim (do) dyn eigen boeken mei.  
c. Ik draach dûmny op en fertel (dûmny) elkenien de wierheid.  
d. Ik ried dûmny oan en fertel (dûmny) elkenien de wierheid.  
  
Opdracht 5: binne de ûndersteande IPI-sinnen njonkenskikkend, ûnderskikkend of ûngrammatikaal?  
a. Wy riede jim oan en kom jim wat betider.  
b. It idee en nim in taksy wie eins wol goed.  
c. Moarnier wolle wy by jim komme en helje jim op.  
d. Pieter krige in hammer en slach de spiker yn 'e muorre.  
e. Wy drage jim op en kom jim wat betider.  
f. Wy sille aansen ôfrekkenje en gean stadich op hûs oan.  
g. Afke kin net tagelyk prate en autoryd.  
h. Bytiden is it ferstannich en lit de minsken mar prate.